**ИЗВЕШТАЈ О РЕЗУЛТАТИМА ЈАВНЕ РАСПРАВЕ О НАЦРТУ ЗАКОНА О ИЗМЕНАМА И ДОПУНАМА ЗАКОНА О ЈАВНИМ НАБАВКАМА**

На основу члана 41. Пословника Владе („Службени гласник РС“, бр. 61/06-пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), а у вези са чланом 46. Уредбе о методологији управљањa јавним политикама, анализи ефеката јавних политика и прописа и садржају појединачних докумената јавних политика („Службени гласник РС“, број 8/19), Министарство финансија објављује Извештај о резултатима спроведене јавне расправе о Нацрту закона о изменама и допунама Закона о јавним набавкама (у даљем тексту: Нацрт закона).

Област јавних набавки у Републици Србији уређена је Законом о јавним набавкама („Службени гласник РСˮ, број 91/19, у даљем тексту: ЗЈН). ЗЈН је успостављен законодавни оквир у области јавних набавки у Републици Србији који је у складу са законодавством и праксом Европске уније, односно успостављен је систем који омогућава поштовање основних начела слободе кретања добара, слободе пословног настањивања и слободе пружања услуга и начела која из њих произлазе, као што су: начело економичности и ефикасности, начело обезбеђивања конкуренције и забране дискриминације, начело транспарентности поступка јавне набавке, начело једнакости привредних субјеката, начело пропорционалности.

Предложеним Нацртом закона тежи се даљем усклађивању са добром праксом Европске уније, као и даљем јачању модерног и ефикасног система јавних набавки, а све у циљу побољшања перформанси јавних набавки.

Предлагање измена и допуна ЗЈН, одговорне институције, као и рок за реализацију активности, дефинисани су у Акционом планом за 2023. годину за спровођење Програма развоја јавних набавки у Републици Србији за период 2019-2023. године, у оквиру мере „Унапређење правног оквира“.

Истичемо да је у процесу доношења Закона о изменама и допунама ЗЈН образована Радна група коју чине представници: Министарства финансија, Канцеларије за јавне набавке, Републичке комисије за заштиту права у поступцима јавних набавки, Привредне комора Србије и НАЛЕД-а. Радна група израдила је радну верзију Нацрта закона која је објављена на интернет страницама Министарства финансија, Канцеларије за јавне набавке и на порталу еКонсултације.

У поступку припреме Нацрта закона, Министарство финансија и Канцеларија за јавне набавке спровели су консултације о радној верзији Нацрта закона у периоду од 26. јуна до 5. јула 2023. године, као и јавну расправу о Нацрту закона у периоду од 26. јула до 15. августа 2023. године.

Текст Нацрта закона објављен је на интернет страници Министарства финансија, Канцеларије за јавне набавке и порталу е-Консултације, а сва заинтересована лица имала су прилику да примедбе, предлоге, сугестије и коментаре доставе, како електронским, тако и путем поште. Током јавне расправе, до 15. августа, пристигле су примедбе, предлози и сугестије од стране:

* Асоцијације српских архитектонских пракси;
* Института за молекуларну генетику и генетичко инжењерство, Универзитет у Београду;
* Надежде Тошић;
* Уније послодаваца Србије;
* Стефана Теодосића;
* Добринке Гвозденовић;
* Ивана Бабића;
* Института економских наука;
* Заједнице института Србије;
* Радне групе Националног конвента о Европској унији за Поглавље 5;
* Транспарентности Србија;
* Игора Мартона;
* Института за вирусологију, вакцине и серуме „Торлак“;
* Привредне коморе Србије;
* Прекршајног апелационог суда - Мрежа судија.

Напомињемо да примедбе, предлози и сугестије које су достављене након 15. августа, затим које нису садржале конкретне предлоге за измене и допуне Нацрта закона или које су већ биле предмет разматрања током консултација (26. јун – 5. јул), нису узети у разматрање.

После завршетка јавне расправе, Радна група је размотрила све пристигле примедбе, предлоге и сугестије. У прилогу се налази Табела са примедбама и образложењима.

Саставни део овог извештаја представља и нови текст Нацрта закона који је израђен након спроведене јавне расправе, а који се може пронаћи на интернет страницама Министарства финансија, Канцеларије за јавне набавке, као и на порталу е-Консултације.